Þingræður haldnar á Alþingi Íslendinga



Herra forseti. Út af brtt. hv. 4. þm. Reykv. (HG) viðvíkjandi póstmönnum vil ég leyfa mér að vitna til yfirlýsingar, sem frsm. fjhn. í hv. Nd. gaf, þegar málið var þar til umr., en hann sagði svo: „Þá vil ég flytja þá yfirlýsingu hér í samráði við ráðherra póst- og símamála og fjmrh., að við gildistöku laganna, ef þetta frv. verður samþykkt, eða þegar það verður samþykkt, munu póstafgreiðslumenn, sem hafa starfað lengi og gegna ábyrgðarmiklum störfum, verða gerðir að 2. stigs fulltrúum.“ Í trausti til þessarar yfirlýsingar lítur meiri hl. svo á, að því er þetta atriði málsins varðar, að hann geti ekki mælt með því, að nein breyting verði gerð á frv. á þessu stigi.



Herra forseti. Mér þykir betra, að fram komi sú yfirlýsing, sem hv. form. fjhn. flutti hér varðandi framkvæmd laganna að því er snertir póstafgreiðslumenn, sem starfað hafa í langan tíma og gegnt ábyrgðarmiklum störfum. Till. mín á þskj. 223 tekur til nokkurra fleiri, þ. e. til bréfberanna og til deildarstjóra við póst og síma. Ég vildi mega vænta þess, að einnig þessir starfsmenn póstsins eða þeirra launakjör yrðu tekin til athugunar í sambandi við framkvæmd laganna. Það er lítt gerlegt að mismuna svo í launakjörum mönnum innan tveggja starfsstétta í sömu stofnun eins og nú er gert í frv. að því er varðar annars vegar starfsmenn símans og hins vegar starfsmenn póstsins. Bæði bréfberar eða sendimenn símans og deildarstjórar símans eiga kost á að hækka um einn flokk eftir vissan starfstíma, og slíkt hið sama virðist eðlilegt að gildi um hliðstæð störf hjá póstinum. Ég veit ekki, hvort hæstv. fjmrh. vildi upplýsa mig um það, hvort hann teldi meiri örðugleika á að hafa þessa framkvæmd á að því er lögin varðar, ef till. mín á þskj. 223 yrði felld, en ef hún kæmi ekki til atkvæða hér. Ef hæstv. ráðh. teldi ástæðu til að athuga einnig kjör þessara manna í sambandi við framkvæmd laganna, þá mundi ég taka till. aftur í trausti þess, að einnig aðstaða þessara tveggja launaflokka yrði athuguð samtímis póstafgreiðslumönnunum.



Út af því, sem hv. 4. þm. Reykv. (HG) sagði, get ég ekki gefið honum neinar ráðleggingar, vegna þess að ég hef ekki náð til þess að ráðgast við hæstv. ráðh. pósts og síma. Hann verður því að gera það upp við sig, hvort hann heldur till. til streitu eða ekki.



Ég skil það, að hæstv. ráðh. getur ekki gefið upplýsingar um þetta efni án þess að ráðgast við ráðh. pósts og síma. En í trausti þess, að einnig kjör þessara tveggja starfsmannahópa, sem ég nefndi hér áðan, verði athuguð, samtímis því sem kjör póstafgreiðslumanna verða athuguð, tek ég aftur 1. brtt. með undirliðum, aftur að 2. till.



Fyrir liggur, að fjárlögin verða ekki afgreidd fyrir áramót. Þess vegna er óhjákvæmilegt að setja lög um heimild fyrir ríkisstj. til þess að inna af höndum nauðsynlegustu greiðslur, þó að fjárlög hafi ekki verið sett. Frv. þetta fjallar um að veita slíka heimild, og leyfi ég mér að óska eftir því, að það verði nú afgreitt frá hv. d. Þessu frv. var ekki vísað til n. í Nd., enda efni þess svo ljóst, að athugun n. ætti ekki að vera nauðsynleg. Geri ég því ekki till. um að vísa því til n., en bið hæstv. forseta og hv. dm. að greiða fyrir málinu.